P. Hrušovský, podpredseda NR SR: (2002-02-07):
Teraz dávam slovo pánovi poslancovi Vrždákovi, ktorého poveril gestorský výbor, aby informoval Národnú radu o stanovisku gestorského výboru k ďalšiemu prerokúvaniu tohto návrhu zákona. Prosím pána poslanca Galbavého, aby si sadol na svoje miesto. Nech sa páči, pán poslanec Vrždák. P. Vrždák, poslanec: Ďakujem. Vážený pán predsedajúci, vážený pán minister, vážené panie poslankyne, vážení páni poslanci, dovoľte, aby som podľa § 73 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky vystúpil v prvom čítaní o vládnom návrhu zákona o prevencii závažných priemyselných havárií a o doplnení niektorých zákonov (tlač 1269) ako spravodajca určený výborom Národnej rady Slovenskej republiky pre životné prostredie a ochranu prírody. Čo sa týka môjho stanoviska k návrhu tohto zákona v prvom čítaní, konštatujem, že predmetný návrh spĺňa z formálnoprávnej stránky všetky náležitosti uvedené v § 67 a § 68 zákona Národnej rady Slovenskej republiky o rokovacom poriadku Národnej rady Slovenskej republiky, ako i náležitosti určené v legislatívnych pravidlách. Prijatie tohto zákona je potrebné z viacerých dôvodov. Jednak je to potreba stanovenia podmienok a postupu pri prevencii závažných priemyselných havárií v podnikoch s prítomnosťou vybraných nebezpečných látok, ďalej je to určenie základných povinností prevádzkovateľov zariadení, kategorizácia podnikov, ako aj vymedzenie ďalších povinností zabezpečujúcich prevenciu vzniku havarijných situácií, ktorými môžu byť ohrozené životy ľudí a životné prostredie. Prijatie tohto zákona je veľmi dôležité i z hľadiska zosúladenia našich zákonov so zákonmi Európskej únie. Spracovateľ návrhu zákona pri jeho vypracovaní pamätal i na prípravu návrhov vyhlášok, ktoré budú riešiť všetky ďalšie súvislosti vyplývajúce z uvádzania tohto zákona do praxe. Verím, že spoločným konštruktívnym prístupom zo strany predkladateľa i poslancov prijme Národná rada Slovenskej republiky kvalitný zákon. S ohľadom na oprávnenia, ktoré pre mňa ako spravodajcu výboru vyplývajú, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku Národnej rady Slovenskej republiky na tom, že po rozprave odporučí predmetný návrh zákona prerokovať v druhom čítaní. Súčasne odporúčam v zmysle § 74 ods. 1 zákona Národnej rady Slovenskej republiky o rokovacom poriadku Národnej rady Slovenskej republiky v súlade s rozhodnutím predsedu Národnej rady Slovenskej republiky č. 395 z 29. novembra 2001 prideliť návrh zákona v druhom čítaní na prerokovanie Ústavnoprávnemu výboru Národnej rady, Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre hospodárstvo, privatizáciu a podnikanie, Výboru Národnej rady pre pôdohospodárstvo, Výboru Národnej rady pre verejnú správu, výboru pre sociálne veci a bývanie, výboru pre zdravotníctvo, výboru pre obranu a bezpečnosť a Výboru Národnej rady Slovenskej republiky pre životné prostredie a ochranu prírody. Za gestorský výbor navrhujem v súlade s citovaným návrhom predsedu Národnej rady Slovenskej republiky Výbor Národnej rady Slovenskej republiky pre životné prostredie a ochranu prírody, pričom odporúčam, aby výbory, ktorým bol návrh zákona pridelený, ho prerokovali v lehote do 8. marca 2002 a gestorský výbor v lehote do 11. marca 2002. Pán predseda, ďakujem, skončil so a odporúčam otvoriť rozpravu k návrhu zákona.